
La Universitat Rovira i Virgili va rebre oficialment el llegat de 
Teresa Rovira, filla d'Antoni Rovira i Virgili, en un acte cele- 
brat al campus Catalunya el dimarts 5 de maig de 2015. 

Aquest acte va ser presentat per la Dra. Encarnació Ricart, 
exvicerectora de la URV, i la conferència va ser impartida pel 
professor d'història contemporània Josep M" Roig sota el títol 
Teresa Rovira, la lluita contra l'oblit". Hi va ser també present 
la seva neta Maria Calvet com a testimoni de la voluntat de la 
seva àvia. 

El llegat són 216 documents referents a la figura d'Antoni 
Rovira i Virgili, o escrits pel mateix Antoni Rovira i Virgili. Hi 
podem trobar llibres d'història, política, gramàtica, obres pro- 
logades, i revistes que va dirigir, entre altres. Aquest fons està 
catalogat i disponible per a la consulta al Centre de Recursos 
per a l'Aprenentage i la Investigació (CRAJ). 

PRESENTACIÓ 
DRA. ENCARNACIÓ RICART MARTÍ 


( Rector, vicerectors, degans, directors de depar- 
tament, delegat de Cultura de la Generalitat 
de Catalunya, Maria Calvet Anglada i Eloisa 
Anglada, néta i jove de Teresa Rovira, i altres 
familiars i amics de la Teresa que ens acompa- 
nyen, companys i companyes de la Universitat. 


( Explicaré breument el procés a partir del qual 
la Universitat Rovira i Virgili ha pogut rebre 
aquest llegat bibliogràfic, del qual ens sentim 
tan orgullosos. Quan la Universitat preparava 
els actes commemoratius del 20è aniversari, el 
llavors rector Dr. Xavier Grau va proposar tra- 
duir a la llengua anglesa una publicació del Me- 
morial Democràtic que recollia escrits d'Antoni 
Rovira i Virgili: En defensa de la democràcia, 
tema que el mateix Memorial Democràtic va 
conservar com a títol de la monografia. El mo- 
tiu de la proposta era que la selecció de textos de 
l'obra era excel-lent, i que ens permetia difon- 
dre arreu el pensament del polític i intel-lectual 
que dóna nom a la nostra Universitat. 


( La traducció es va demanar al company John 
Style, que en va fer una magnífica versió. 


( Per traduir el llibre, necessitàvem la cessió del 
drets per part de Teresa Rovira i del Memorial 
de Democràtic. Xavier Grau va considerar que 
la gestió de petició de cessió dels drets a Tere- 
sa Rovira no es podia fer de manera purament 
administrativa, i va proposar fer una visita ins- 
titucional a casa seva en consideració de la seva 
avançada edat. Vaig tenir l'honor d'assistir a la 
visita i en tinc un record inesborrable. 


( Teresa Rovira va resultar ser una persona intel- 
ligent, afable, generosa, elegant i molt agraida 
que la universitat hagués tingut la iniciativa de 
la traducció. Crec recordar que ens va dir que ja 
hi havia algun escrit de Rovira i Virgili traduit 
a la llengua anglesa, però que En defensa de la 
democràcia en seria la primera monografia. 


( Per il.lustrar la perspicàcia i determinació de la 
Teresa, em permeto recordar una anècdota: la 
Teresa va donar l'autorització per a la traduc- 
ció immediatament, però amb gran prudència 
i delicadesa ens va dir que a l'excel-lent intro- 


ducció de la historiadora Anna Sallés hi havia 
un comentari que ella opinava que no s'ajusta- 
va a la veritat, el comentari de la introductora 
de l'obra es referia al fet que Rovira i Virgili 
participava de la creença de la seva època de 
menysteniment de la capacitat intel-lectual de 
les dones, afirmació que Teresa negava. 


( A partir de la visita que els comento, i sempre 
relacionat amb la traducció de l'obra, vaig re- 
alitzar tres o quatre visites al domicili de Te- 
resa Rovira. La primera per fer-li lliurament 
de l'edició ja acabada del llibre i demanar-li la 
seva assistència a l'acte de presentació. Llavors 
Teresa ja tenia dificultats de mobilitat que fe- 
ien difícil un viatge a Tarragona, i vam acordar 
que persones del nostre servei de comunicació i 
del servei d'audiovisuals enregistrarien una en- 
trevista a casa seva, entrevista que es passaria 
en l'acte de presentació. A l'acte de presentació 
van assistir la Maria i l'Eloisa, en representació 
de la Teresa. Tots els que vam assistir a aquell 
acte vam agrair la disponibilitat de la família, 
i ho considerem un orgull per a la nostra uni- 
versitat. 


( La Sra. Teresa Rovira sempre va manifestar 
que li agradaria que els llibres que l'Arxiu de 
Salamanca va haver de retornar-li, fruit de la 
requisa que les forces feixistes van fer al seu do- 
micili quan l'exèrcit franquista va entrar a Bar- 
celona el 1936, fessin cap a la Universitat Rovi- 
ra i Virgili. No cal parlar de les dificultats per 
assolir el retorn dels productes de la requisa, i 
puc explicar que la mateixa Sra. Rovira m'havia 
explicat que només li van tornar aquells llibres 
que tenien algun senyal o punt que permetia 
identificar que eren de la biblioteca particular 
d'Antoni Rovira i Virgili: llibres amb dedicatò- 
ries, algunes de personatges molt significatius 
com Carles Riba o Ferran Soldevila, o llibres 
que tenien la classificació decimal feta perso- 
nalment per Teresa Rovira com a pràctiques 
dels seus estudis de bibliotecària. 


q Aquest desig de Teresa Rovira va ser complert 
per la seva néta Maria Calvet Anglada i per la 
seva jove Eloisa Anglada, que poc després del 
traspàs de la Teresa al setembre de 2014 es van 
posar en contacte amb nosaltres per facilitar-ne 
l'arribada. Carme Montcusí, cap del nostre 


CRAI Campus Catalunya, ha posat una gran il- 


lusió en tot aquest tema, i ha sabut transmetre- 
la a tot el personal de la Biblioteca, que han pre- 
parat la documentació i el material per a aquest 
acte amb un perfeccionisme i dedicació extraor- 
dinaris. En poc temps s'ha catalogat tot el llegat 
(uns 200 llibres aproximadament), s'ha disposat 
el lloc singular com a fons especialitzat i s'ha 
preparat una pàgina vveb que estarà disponible 
al públic en general. Jo sóc testimoni de tota la 
tasca realitzada i de la Il-lusió que s'hi ha posat, 
i vull destacar-ho expressament. 


( L'acte d'avui vol recordar amb agraiment Te- 
resa Rovira i Comas, una persona irrepetible, 
i vol agrair a Maria Calvet i a Eloisa Anglada 
les facilitats i disponibilitat per fer efectiva la 
voluntat de la Teresa: us podem assegurar que 
conservarem amb orgull aquests llibres i els po- 
sarem a disposició de totes les persones que hi 
tinguin interès. També aquest acte vol donar 
a conèixer a tota la comunitat universitària i a 
la societat en general l'existència d'aquest im- 
portant llegat a la Universitat que porta el nom 


d'Antoni Rovira i Virgili. 


CX 


( Josep Maria Roig Rosich és professor emèrit 
d'història contemporània de la nostra Univer- 
sitat, i és director de la Revista de Catalunya, 
publicació que precisament havia dedicat el 
seu darrer número a Teresa Rovira. És un dels 
historiadors de referència sobre la història de 
Catalunya del segle xx. Ha treballat sobre la 
Mancomunitat de Catalunya i sobre la Repúbli- 
ca catalana, i també sobre personatges cabdals 
de la nostra història: Manel Carrasco i Formi- 
guera, Josep Irla, Francesc Macià... Ha publicat 
treballs sobre l'Estatut de Núria de 1932 i ha fet 
reflexions importants sobre el futur de Catalu- 
nya i de la llengua catalana, a més, va dirigir el 
Museu d'Història de Catalunya en els seus pri- 
mers anys. 


( Però, sobretot, el Josep Maria havia tingut una 
estreta relació amb Teresa Rovira, i amb la vida 
i obres de tants i tants personatges rellevants 
que van viure a l'exili. La Teresa confiava en 
el Josep M., i per això el Josep M. va poder co- 
nèixer amb profunditat totes les persones que 
l'envoltaven. Segur que el més indicat per par- 
lar-nos de la LLUITA CONTRA L'OBLIT, DE TERESA 
ROVIRA I COMAS, és Sens dubte el Josep M. Roig. 


TERESA ROVIRA. 
LA LLUITA CONTRA L'OBLIT 


DR. JosEP M. Roig RosiCH 


(( La vida gairebé mai és com un decideix o com 
un la voldria. La de la Teresa Rovira i molts 
altres de la seva generació encara menys. Tots 
aquells a qui els va tocar viure el segle passat, 
ple d'esdeveniments dramàtics, van haver de 
sobreviure enfrontant-se a unes circumstàncies 
externes molt dures. 


( A finals d'aquest setembre passat va morir Te- 
resa Rovira als 96 anys. Per a uns era la filla del 
polític i historiador Antoni Rovira i Virgili, per 
a altres la bibliotecària modèlica, amb vocació 
insubornable, per als de més enllà, l'estudiosa 
de la literatura infantil i juvenil, i per als de més 
a prop, també un exemple de civisme, catalanis- 
me i republicanisme incommovible. A part hi 
haurà igualment aquells a qui aquest nom els 
dirà ben poca cosa. Í és que encara no som un 


país prou culte ni prou coneixedor de les nos- 
tres persones ni de la nostra història. 


( Per tota la seva tasca va rebre premis i reconei- 
xements, però ella va optar sempre per viure 
reclosa en la seva feina i en el seu àmbit fami- 
liar. Va ser premiada per la seva recerca literà- 
ria, va ser homenatjada per la seva dedicació al 
camp de les biblioteques i, finalment, va rebre 
la Creu de Sant Jordi com a colofó global per 
tota una biografia. Però a tot això cal afegir-hi 
la dignitat d'haver-se mantingut sempre lleial 
a una Catalunya lliure i a un passat marcat per 
la IH República i la guerra. Va ser sempre més 
fidel a la Catalunya ideal dels anys trenta que 
no a la real dels anys 2000. Els seus grans amics 
eren els de l'exili (Núria i Víctor Torres, Emi- 
li Vigo, Heribert Barrera, Josep M. Corredor, 
Claudi Ametlla...), el lligam que sentia més 
proper era l'Escola de Bibliotecàries de la guer- 
ra, els seus records més vius feien referència a 
Perpinyà, Tolosa i Montpeller, i el seu referent, 
puntal de tot estímul, el seu pare Rovira i Virgi- 
li. Í quan els últims anys havia d'escollir noves 
amistats demanava d'elles catalanitat, amor a la 


cultura, voluntat de treballar pel país, respecte 
per la història... En paraules del seu pare, va ser 
una "catalana nacional". Anar al pis del carrer 
Muntaner de Barcelona o a l'estiu al seu maset 
d'aquí Tarragona significava trobar-te a la Te- 
resa i el seu marit Felip Calvet com uns extraor- 
dinaris amfitrions, amb els quals les converses 
sobre llibres, política, història, actualitat o exili 
no s'acabaven mai. Ningú aixecava la veu, nin- 
gú crispava la situació i tots rebíem unes lliçons 
de democràcia, d'història, d'amistat i de gene- 
rositat inoblidables. 


Q Amb ella va desaparèixer una d'aquelles per- 
sones que ens enriquien i a qui devem molt. 
Persones que havien viscut totes les problemà- 
tiques del segle passat, un segle que va comen- 
çar amb el final de la primera guerra mundial 
i que va acabar amb la decepció i el fracàs de 
molts falsos ideals. Teresa Rovira va viure la 
dictadura de Primo de Rivera, la II República, 
la guerra civil, l'exili, la segona guerra mundial, 
el franquisme, la transició i l'estrena de l'actual 
democràcia deficitària. Que no és poc. 


(I la Teresa va sobreviure a tot això, i va viure 
personalment i familiarment un altre procés 
dramàtic que quasi m'atreviria a qualificar 
d'antinatural: va veure desaparèixer tots els que 
eren més joves que ella: marit, germà, fill i ne- 
bot. No va tenir mai una vida fàcil, ni de jove 
(guerra, fam, por,) ni de gran (greus malalties, 
soledat). Malgrat tot, va conservar la serenor, 
però al preu d'assumir una actitud emocional- 
ment una mica distant, cosa que es desfeia tan 
bon punt hi havies intimat una mica. 


( La seva primera vocació va ser la de bibliote- 
cària. Quan va morir, el conseller Ferran Mas- 
carell va dir d'ella que havia "fet d'enllaç entre 
el projecte noucentista i la realitat actual de les 
nostres biblioteques. Va ser un dels darrers tes- 
timonis d'excepció de les bibliotecàries catala- 
nes formades a l'Escola de Bibliotecàries que va 
impulsar la Mancomunitat. Teresa Rovira va 
contribuir a la salvaguarda de la llengua catala- 
na —amagant els llibres en català a "l'infern" de 
la biblioteca— i va contribuir a destacar el paper 
de la literatura infantil a les biblioteques". 


(( Els estudis els va començar aquí i els va voler 
acabar també a Catalunya. I va voler exercir 
aquí perquè era la seva terra, malgrat que el 
pare i el marit no poguessin venir. Í això que 
aquí encaixava poc: ella era una filla del nou- 
centisme, de la Mancomunitat, de la civilitat, i 
aquí es va trobar enmig d'un món dirigit per 
uns bàrbars ignorants que menyspreaven la 
cultura, els llibres i, sobretot, la llengua del país. 
Però la Teresa era de pedra picada i va lluitar 
suaument contra tot això, bé fent d'innovadora 
i arriscada bibliotecària a la Biblioteca Popular 
d'Esparraguera, o de la Biblioteca de Sant Pau a 
Barcelona o de la Biblioteca de Catalunya, o bé 
amb altres actituds més aparentment discretes 
(o no), com ara deixant caure un guant a terra i 
recollint-lo just quan tocava fer la salutació fei- 
Xista, 0 no admetent que davant d'ella es parlés, 
referint-se als franquistes, dels "nacionals", ja 
que immediatament saltava corregint: "Nacio- 
nals no: feixistes", o no aprovant la presència de 
la bandera catalana a l'exterior de les comissa- 
ries de policia perquè així en aquesta confusió 
—deia— no sabríem mai qui som nosaltres i qui 
són ells. 


( He volgut titular aquesta conferència la lluita 
contra l'oblit perquè va ser una constant en ella. 
Tenia horror a l'oblit perquè d'ell se'n deriven 
ignoràncies i injustícies, sabia que si oblidem 
podem repetir les mateixes situacions. És allò 
de "qui oblida la pròpia història està condem- 
nat a repetir-la". Quan els anys vuitanta a mol- 
tes personalitats enterrades a França se'ls va do- 
nar sepultura aquí (president Irla i d'altres), la 
Teresa no va voler mai que les despulles de seu 
pare fossin retornades a Catalunya: va voler que 
romanguessin per sempre a Perpinyà, perquè si 
tots, vius 1 morts —afirmava—, acaben retornant 
aquí aviat es perdrà el record i l'evidència que 
hi va haver un exili dels millors i un franquisme 
menyspreador. En això i en altres coses mai es 
va doblegar ni va transigir. Ella se'n sentia un 
testimoni compromès i angoixat. 


(( En una ocasió vaig preguntar-li què va sentir en 
veure perduda Catalunya, ofegada sota els fran- 
quistes, i em va contestar: "No em van prendre 
el país, sabia que no l'havíem perdut, però sí 
que estava ocupat. No era meu temporalment, 
però confiava que el recuperaríem. " 


( Quan va morir a l'exili el 1942, d'enyor i acla- 
parada per les dificultats, la mare de la Tere- 
sa, la tarragonina Maria Comas, el seu pare va 
escriure: "Sembla que hi hagi una posta a tots 
els horitzons." Poques escletxes quedaven per 
a l'esperança, però ningú d'ells va claudicar da- 
vant les adversitats ni van perdre la confiança 
en el futur. 


( Potser per això no va acceptar mai l'espoli, el 
robatori, la persecució de què va ser objecte el 
seu pare i la seva obra i, menys, que això que- 
dés impune. Així s'entén que lluités i donés la 
cara fins al final per la recuperació dels papers 
i llibres dipositats a Salamanca. Un acte com 
aquest d'avui l'hauria fet molt feliç, perquè sig- 
nifica un acte de justícia i, a més, de generositat 
per part d'ella. Significa haver recuperat allò 
que li va ser pres (de fet només una petita part: 
de casa seva a Horta en van sortir dos camions 
plens, i només li van retornar uns pocs paquets 
de mida mitjana amb allò que va poder demos- 
trar que havia estat del seu pare), recuperació, 
doncs, per una banda i per l'altra donar com- 
pliment a la seva voluntat de què els llibres re- 
tornats de Salamanca quedessin sota la custòdia 


de la Universitat Rovira i Virgili, aquesta ins- 
titució d'alta cultura que manté viu el nom —el 
record— del seu pare, i a la que ella sempre va 
estar molt agraida. 


( Dona de pedra picada, amb una personalitat 
ben sencera, va ser sempre —sempre— conse- 
quient amb tot allò en què creia o s'implicava. 
Malgrat les delicades aparences, no va ser mai 
passiva o indiferent a res. Fidels a una llengua, 
a una història i a un país, ella i en Felip Calvet 
van acordar casar-se a Andorra (1946), encara 
que no els poguessin acompanyar molts fami- 
liars i amics, perquè era l'únic lloc on es podia 
fer en català. I si com a bibliotecària va córrer 
el risc de treure i prestar alguns llibres de "Vin- 
fern" per tal de difondre obres en català, com 
a estudiosa es va dedicar a l'estudi i promoció 
del llibre infantil i juvenil perquè era conscient 
de la llavor de futur que això comportava. Els 
nens dels anys seixanta i setanta sobreviurien 
al franquisme i havien de conèixer la literatu- 
ra catalana. Per això va escriure també El llibre 
per a infants i adolescents. Dels orígens a la desfeta, 
una lliçó d'història perquè no es perdés la me- 


mòria del molt que s'havia fet i no s'hagués de 
recomençar des de zero. 


( Quan deixa forçada pels anys i la jubilació la 
seva activitat professional de bibliotecària (però 
també ja abans), es dedica a revifar, a actualit- 
zar, la memòria, la "presència", del seu pare i 
s'hi implica de manera total. Va escollir ser, no- 
més, la filla de l'historiador. Tothom que s'hagi 
apropat a ella des d'aquest aspecte sabrà de la 
seva generositat a l'hora d'oferir dades, papers, 
informació, però també com ho volia llegir tot, 
comentar-ho, discutir-ho i, sobretot, corregir 
els errors que inevitablement ella sempre hi 
trobava. La Teresa va voler acabar sent la filla 
de Rovira i Virgili amb una quasi total renúncia 
d'ella mateixa. 


(( He dit que no era indiferent a res ni a ningú. 
S'interessava per tothom. Llegia amb passió. 
Una petita prova és que si agafaves un llibre, 
un article, una publicació que hagués acabat de 
llegir, el trobaves ple de notes, subratllats, in- 
terrogants, comentaris escrits per ella. Fa poc 
en vam tenir un altre petit testimoni: fou desig 
d'ella que la col.lecció de la Revista de Catalunya 


que tenia i que tant estimava passés a mans del 
Patronat actual de la Revista, i així ho van fer 
la seva néta i la seva nora. El primer que vam 
constatar en rebre la col.lecció va ser que tots els 
exemplars estaven anotats, comentats, senyalats 
amb paperets grocs enganxats, amb dades cor- 
regides, noms destacats, frases subratllades... 
Cosa que ja endevinàvem perquè ens trucava 
sovint. Tots treballats així excepte l'últim exem- 
plar, que estava sense obrir, embolicat amb el 
plàstic. Va arribar tard, massa tard. 


( Teresa Rovira no ha pogut viure aquest mo- 
ment. De fet, tots hem arribat tard a l'hora de 
mostrar-li el nostre reconeixement. També des 
de la Revista de Catalunya vam estar quasi un 
any preparant un número extraordinari dedicat 
a ella i tampoc no el va poder veure acabat, tot i 
que seguia mig d'amagat i plena d'interès el seu 
desenvolupament. Malgrat tot, sí que podem 
compartir els aquí presents —a part del dol de no 
haver arribat a temps— la íntima satisfacció de 
saber que hem col-laborat a un acte de justícia i 
de reconeixement envers una persona de la qual 
enyorarem tant la seva presència com la seva ir- 
radiació tranquil-la i, alhora, inflexible d'uns 


valors que sabem molt nostres i molt arrelats a 
la terra, com aquells vells pins del seu maset de 
la platja de l'Arrabassada que creixen entre les 


pedres. 


Q Aquella "bella i vella dama digna", com la qua- 
lifica Josep Murgades, va seguir fins l'últim dia 
i molt de prop tot el que passava aquí i a fora 
i, malgrat un cert pòsit d'escepticisme, confiava 
en el futur. Noucentista com era, volia un món 
més culte, més civilitzat, menys crispat. I mai 
no va dubtar del país, malgrat no tenir aquella 
pàtria "que encara no és nascuda com l'hem so- 
miada els seus fills", en paraules del seu venerat 
Josep Carner, ella mateixa era un exemple de 
fidelitat al país i un referent de ciutadania. 


( Teresa Rovira ens ha deixat com a regal un con- 
junt de documents i de llibres i una lliçó de fe 
insubornable en el futur malgrat les adversitats. 
Voleu millor llegat per a una universitat i una 
millor mostra del que ella era i estimava2 

